b'\n_START_ARTICLE_\nP\xc3\xa5l Bang-Hansen\n_START_SECTION_\nBiografi\n_START_PARAGRAPH_\nMed familien befant P\xc3\xa5l Bang-Hansen seg i svenske Hammarbyh\xc3\xb6jden fra 1943 der han gikk p\xc3\xa5 barneskole.  Bosatt i Husebygrenda ble han barnestjerne og opptr\xc3\xa5dte blant annet mye med Sverre Udn\xc3\xa6s i Barnetimens h\xc3\xb8respill, med hovedrollen i Mesterdetektiven Blomkvist. Bang-Hansen filmdebuterte i Arne Skouens Gategutter (1949). Etter et opphold i Italia 1950-52 fikk han hovedrollen i faren Odd Bang-Hansen sin bokfilm Tom og Mette p\xc3\xa5 sporet 1952. P\xc3\xa5 gymnaset studerte han spr\xc3\xa5k samtidig med Gro Harlem Brundtland og Rolf Presthus, var leder for Studentersamfundets Teater 1959, f\xc3\xb8r filmstudier ved Centro Sperimentale i Roma 1960-62.  _NEWLINE_Siden 1962 rapporterte Bang-Hansen \xc3\xa5rlig fra Filmfestivalen i Cannes, ofte sammen med Arne Hestenes, fra 1968 med base i hans bolig i Tovo ved liguriske Villa Faraldi. Herfra skrev han ogs\xc3\xa5 reise- og matb\xc3\xb8ker. Som faren ble han kulturjournalist i Arbeiderbladet 1961-67, men er mest kjent fra NRK der han ble ansatt 1965 og ledet Filmmagasinet 1967-93._NEWLINE_I 1966 giftet P\xc3\xa5l Bang-Hansen seg og regisserte sin f\xc3\xb8rste av seks filmer for EMI Produksjon, Skrift i sne (1966) med farens manus og broren Kjetil Bang-Hansen blant skuespillerne. Komedien Norske byggeklosser solgte bra i 1972. Hans to barn, Simen og Bent var med i Kanarifuglen (1973). Hans siste ble Kronprinsen der Bj\xc3\xb8rn Sundquist vant Filmkritikerprisen 1980._NEWLINE_Andre NRK-program med Bang-Hansen var sp\xc3\xb8rreleken Zoom 1985 og L\xc3\xb8rdagsbilaget 1985.  I tiden etter Filmmagasinet ledet han P\xc3\xa5 kino 1990-92,Oscarfest i Hollywood 1992, hatt innslag i Kulturoperat\xc3\xb8rene i 1994 og Anne Hoffs nye Cinemaskopet i 1996. Han ledet det ukentlige P\xc3\xa5ls briller i 1997, og  var innom Gydas vei 1998 og filmanmelder i Frokost-TV 2003-07. I 2002 laget NRK filmen P\xc3\xa5l sine stjerner om ham. Selv opptrer han selvparodisk i Uti v\xc3\xa5r hage 2003._NEWLINE_P\xc3\xa5l Bang-Hansen pensjonerte seg fra NRK i 2007, men fortsatte \xc3\xa5 skrive manuskripter, det seneste om XU-jenter fra den andre verdenskrig.'